Bekende wewer, vriendin by Alicedale aangeval | Maroela Media
Jan Paul Barnard. (Foto: Facebook)
Die bekende sybokhaarverwerker Jan Paul Barnard en sy vriendin, Ricca Turgel, is ernstig beseer nadat hulle gisteraand wreed in hulle huis op Alicedale in die Oos-Kaap aangeval is.
Katrina Nel, Barnard se dogter, het op Facebook gesê twee rowers het hulle oorval en vuurwapens en selfone geëis.
"Die wreedheid van die aanval op twee ouer persone is uiters skokkend en baie traumaties. My pa en Ricca is oor die kop geslaan en my pa het ernstig seergekry."
Barnard se hand is onder meer gebreek en moet geopereer word, maar omdat hy vroeër 'n operasie vir 'n pasaangeër ondergaan het, sal die operasie aan sy hand nou eers later gedoen kan word, het Nel gesê.
"Die trauma en wreedheid is ysingwekkend.
"Ons is dankbaar dat hulle gespaar is en steeds leef. Ons is ook uiters dankbaar vir die gemeenskap wat hulle kort na die aanval bygestaan het," het sy gesê.
Kapt. Khaya Tonjeni, polisiewoordvoerder in die Oos-Kaap, het gesê die twee rowers het die huis geplunder en 'n kluis oopgekry waaruit hulle 'n onbekende bedrag geld gesteel het.
Tonjeni het gesê die rowers se gesigte was bedek en hulle het handskoene gedra. Hulle was met vuurwapens gewapen, maar geen skote is geskiet nie.
Ricca Turgel. (Foto: Facebook)
Die twee aanvallers is nog soek, het Tonjeni gesê.
Lt.genl. Liziwe Ntshinga, polisiekommissaris in die Oos-Kaap, het die aanval veroordeel en ondersoekers beveel om alles moontlik te doen om die aanvallers op te spoor.
"Ek wens die paartjie 'n spoedige herstel toe. Senior burgers is veronderstel om hulle aftrede en dit waarvoor hulle jare lank gewerk het, te geniet, nie om aangeval en van hulle swaarverdiende geld beroof te word nie," het Ntshinga gesê.
"My opdrag aan die speurders is duidelik: volg alle leidrade op en verseker dat diegene verantwoordelik vir hierdie wrede aanval voor stok gekry word."
Die wreedhede hou aan en aan! Ons bejaardes is sagte teikens. Hierdie ongiere kreature moet van die aardbol af verwyder word. My sorgvrye dae was gedurende Apartheidheidsjare. Ek is eintlik dankbaar my Grootmoeder en Moeder is reeds oorlede. Hulle is die wreedheid gespaar.
Tragies! Ek is ook dankbaar dat my liewe (groot)ouers so ñ wreedheid gespaar is. Jul almal is elke dag in my gebede. Sterkte! ????
En Adriaan Vlok was seker nog voete
Waar is almal wat hierdie etopia voorgehou het soos wigte en teenwigte. Vandag swyg hulle soos die graf. Hulle wat ons in hierdie gemors laat beland het.
Die aanval word veroordeel. Dit is die laaste wat jy gaan hoor. Volgende jaar hierdie tyd sal daar nog steeds geen arrestasie wees nie.